Maatskappy steun kwesbare vroue - Gesondheid - Republikein
Thursday, July 09th, 16:05:16
Maatskappy steun kwesbare vroue
Alexander Forbes gaan vir die tweede opeenvolgende jaar die LIDAR Community Foundation, wat in Katutura geleë is, van April vanjaar tot einde Maart 2021 met ‘n verhoogde maandelikse skenking van N$6 000 ondersteun.
Me. Erika Reissner, die bemarkingsbestuurder van Alexander Forbes, het onlangs dié aankondiging gemaak. Die hoofdoel van die skenking is om die sentrum se programme en aktiwiteite te ondersteun wat spesifiek op jong ma’s en meisies gemik is.
Die maatskappy het in Maart vanjaar meubels ter waarde van N$30 000 vir personeel en lede van die LIDAR Foundation beskikbaar gestel om omstandighede te verbeter.
Die meubels het lessenare en stoele vir die sentrum ingesluit.
Die direkteur van LIDAR, me. Serley Khaxas, het Alexander Forbes en Reissner bedank vir hulle “betroubare en toegewyde ondersteuning.”
Sy het ‘n beroep op ander maatskappye gedoen om by die inisiatief aan te sluit en die LIDAR Foundation te ondersteun.
Die sentrum het tans voedselskenkings en finansiële hulp nodig om staande te bly. Sowat 500 kwesbare jong ma’s en skoolmeisies is tans deel van opvoedkundige programme en ontvang daaglikse voedselhulp danksy die pogings van die sentrum.
Vir navrae oor skenkings kan Khaxas by 081 687 1537 gekontak word.